S-3003/2023

Mál þetta var þingfest 20. nóvember 2023 og dómtekið sama dag. Málið er höfðað með ákæru Lögreglustjórans á Suðurnesjum 8. nóvember 2023 á hendur ákærða, Z-x-x H-x-x, ríkisborgara [...], fæddum [...] 1990, fyrir stórfellt fíkniefnalagabrot, með því að hafa mánudaginn 25. september 2023 staðið að innflutningi á samtals 809,06 g römmum af kókaíni, með styrkleika 86- 88%, og 495,10 grömmum af hassi, með styrkleika 371 mg/g, ætluðu til söludreifingar hér á landi í ágóðaskyni, en fíkniefnin flutti á kærði til Íslands, falin innvortis, sem farþegi með flugi nr. [...]frá Amsterdam í Hollandi til Keflavíkurflugvallar.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar. Þá sæti ákærði upptöku á samtals 809,06 g römmum af kókaíni og 495,10 grömmum af hassi með vísan til 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

I.

Fyrir dómi játaði ákærði afdráttarlaust sök samkvæmt verknaðarlýsingu ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga. Af hálfu ákærða er krafist vægustu refsingar sem lög leyfa og að til frádráttar komi gæsluvarðhald sem hann hefur sætt frá 26. september 2023. Þá krefst verjandi hæfilegrar þóknunar sér til handa, auk útlagðs ferðakostnaðar.

II.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið að sök í ákæru og þar þykir rétt heimfærð til refsiákvæða.

III.

Fyrir liggur að ákærði gleypti 140 pakkningar af fíkniefnum fyrir flugferðina til Íslands, þar af 50 pakkningar af hassi og 90 af kókaíni. Ákærði hefur borið því við að hann hafi, áður en ferðin hófst, talið sig vera að gleypa 140 pakkningar af hassi og ekki vitað að hann hafi borið kókaín til landsins fyrr en lögregla upplýsti hann um það. Af rannsóknargögnum er ljóst að hassið var vafið í þunnan smjörpappír og ljóst límband, en kókaínið í þunnt plast og svart límband og er þannig um gjörólíkar pakkningar að ræða. Þegar að því gættu er ekki unnt að falla st á þá málsvörn ákærða að honum beri vægari refsing vegna einhvers konar staðreyndavillu. Þá er ekki unnt að fallast á með ákærða að honum beri vægari refsing þar sem hann sé nýlega orðinn faðir í heimalandi sínu eða eigi mjög veika móður enda var ákærða að eign sögn í sjálfsvald sett að ákveða og skipuleggja ferð sína hingað til lands.

Ákærði hefur ekki áður orðið uppvís að refsiverðri háttsemi svo kunnugt sé. Af fyrirliggjandi gögnum verður ekki ráðið með vissu að hann hafi verið eigandi nefndra fíkniefna og nýtur ákærði vafans sem af því leiðir þótt hann hafi tjáð lögreglu að hann væri eigandi efnanna og hefði pakkað þeim sjálfur í umbúðir. Þykir mega við það miða að ákærði hafi í raun verið burðardýr, svo sem haldið var fram af hans hálfu fyrir dómi, sbr. 108. og 1. mgr. 109. gr. laganna um meðferð sakamála. Verður litið til þessa við ákvörðun refsingar, sem og til játningar ákærða fyrir dómi. Á hinn bóginn verður ekki framhjá því horft að ákærði flutti til landsins umtalsvert magn af sterku kókaíni og töluvert magn af hassi, sem ætlað var til söludreifingar hér álandi. Þótt ákærði hafi gegnt hlutverki burðardýrs er ljóst að umræddur innflutningur efnanna í sölu- og hagnaðarskyni gat ekki orðið að veruleika án aðkomu hans að brotastarfseminni.

Samkvæmt framanröktu og með hliðsjón af dómaframkvæmd Hæstaréttar í málum réttarins nr. 487/2016 og nr. 209/2017 þykir refsing ákærða hæfilega ákveðin fangelsi í 17 mánuði. Til frádráttar þeirri refsingu skal koma gæsluvarðhald ákærða frá 26. september 2023 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærði dæmdur til greiðslu alls sakarkostnaðar, en til hans telst þóknun E-kk-ef K-kk-ef verjanda ákærða á rannsóknarstigi máls og 36.716 króna aksturskostnaður verjandans, sem og þóknun G-kk-ef M. A-kk-ef verjanda ákærða fyrir dómi og 150.857 króna ferðakostnaður verjandans. Með hliðsjón af eðli og umfangi máls og að teknu tilliti til tímaskýrslna verjenda og viðmiðunarreglna Dómstólasýslunnar nr. 1/2023 þykir þóknun E-kk-ef K-kk-ef hæfilega ákveðin 534.843 krónur og þóknun G-kk-ef M. A-kk-ef 602.640 krónur, í báðum tilvikum að meðtöldum virðisaukaskatti.

Dómurinn er kveðinn upp af J-kk-þgf J-kk-þgf héraðsdómara.

Dómsorð :

Ákærði, Z-x-x H-x-x, sæti fangelsi í 17 mánuði. Til frádráttar refsingunni komi gæsluvarðhald ákærða frá 26. september 2023, að fullri dagatölu.

Ákærði sæti upptöku á haldlögðum 809,06 grömmum af kókaíni og 495,10 grömmum af hassi.

Ákærði greiði 534.843 króna þóknun E-kk-ef K-kk-ef verjanda síns á rannsóknarstigi máls og 36.716 króna aksturskostnað verjandans, sem og 602.640 króna þóknun G-kk-ef M. A-kk-ef verjanda síns fyrir dómi og 150.857 króna ferðakostnað verjandans; samtals 1.325.056 krónur.

J-kk-nf J-kk-nf